Saliin jääneet harvalukuiset kansanedustajat moittivat joidenkin ex-kansanedustajien toimintaa ”eläkesuhmuroinniksi”, ”moraalittomaksi kikkailuksi” ja ”häikäilemättömäksi”.

Eduskunnan istuntosalissa oli paljon tyhjää tilaa kun kansanedustajat käsittelivät kansalaisaloitetta kansanedustajien sopeutumiseläkejärjestelmän muuttamisesta. TOMMI PARKKONEN

Eduskunnassa puitiin torstai-iltana ensimmäistä kertaa kansanedustajien sopeutumiseläkkeiden poistamista vaativaa kansalaisaloitetta.

Pääosin laimeana käynyt keskustelu ei juurikaan kansanedustajia kiinnostanut, sillä istuntosali tyhjeni tehokkaasti pian kyselytunnin jälkeen. Saliin jääneet harvalukuiset kansanedustajat saivat nostatettua aiheesta kuitenkin tasan kaksi tuntia kestäneen keskustelun, jossa käytettiin 30 puheenvuoroa.

- Odotin vilkkaampaa keskustelua, totesikin sinisten Kaj Turunen oman puheenvuoronsa aluksi.

Aihetta sivuttiin jo kyselytunnilla, kun perussuomalaisten kansanedustaja Rami Lehto kysyi hallituksen kantaa sopeutumiseläkkeisiin. Pääministeri Juha Sipilä (kesk) kuitenkin torppasi keskustelun alkuunsa muistuttamalla, että mahdolliset muutokset sopeutumiseläkkeisiin ovat eduskunnan, ei hallituksen asia.

- Kansanedustajien eläkeratkaisut on ratkottu eduskunnassa, ja näin on tarkoitus nytkin toimia. Hallitus ei tuo asiasta omaa esitystään, Sipilä totesi.

Ei matkustelun kustantamiseen

Varsinaisessa sopeutumiseläkekeskustelussa pääsääntöisesti kaikki puheenvuoron käyttäneet kansanedustajat kannattivat " räikeimpiin väärinkäytöksiin " puuttumista ja porsaanreikien tukkimista.

- Sopeutumiseläkkeen ei ole tarkoitus kustantaa entisten kansanedustajien matkustelua ulkomailla, kommentoi vasta tänä talvena eduskuntaan varasijalta noussut Mia Laiho (kok).

Joidenkin sopeutumiseläkettä nauttivien kansanedustajien toimintaa kuvailtiin salikeskustelussa muun muassa " eläkesuhmuroinniksi " , " moraalittomaksi kikkailuksi " ja " häikäilemättömäksi toiminnaksi " .

Myös viime kesänä varasijalta paluun eduskuntaan tehnyt Pia Kauma (kok) vaati, että pääomatulot pitää jatkossa ottaa huomioon sopeutumiseläkkeissä.

- Nyt syntyy vaikutelma, että sopeutumiseläke on perustulo, jonka päälle voi tehdä töitä, Kauma sanoi.

Jotkut sopeutumiseläkkeellä olevat kansanedustajat tekevät töitä omalle yritykselleen, josta he nostavat palkan sijaan pääomatuloja, jotka eivät vaikuta sopeutumiseläkkeen suuruuteen. Tämän porsaanreiän käytännössä kaikki kansanedustajat olivat valmiita tukkimaan.

- Kikkailu pääomatuloilla on käsittämätöntä, Ritva Eloranta (ps) totesi.

Ei huutokauppaa raipasta

Moni kansanedustaja kuitenkin muistutti, että muutos nykyjärjestelmään on tehtävä harkiten ja kiihkottomasti.

- Tarvittavat muutokset on tehtävä niin, että emme lähde huutokauppaan kuka täällä uskaltaa kaikista pahiten raippaa tarjota kansanedustajille. Sen verran meidän pitää kuitenkin arvostaa tätä ammattia, totesi Joona Räsänen (sd).

Itsekin sopeutumiseläkejärjestelmän piiriin kuuluva Ville Niinistö (vihr) kannattaa vanhan järjestelmän lopettaa, mutta hän kehotti tarkkaavaisuuteen asian kanssa. Niinistön mukaan taannehtivuuteen " liittyy haasteita, minkä takia asia täytyy käydä tarkasti läpi asiantuntijoiden kanssa " .

- Epäkohdat ovat niin räikeät nykyisessä sopeutumiseläkejärjestelmässä niille, jotka sen piirissä yhä ovat, että aika on ajanut tämän järjestelmän ohi ja siihen on pakko saada muutos.

Monet kansanedustajat muistuttivat sopeutumiseläkkeen ja nykyisen sopeutumisrahan tarpeellisuudesta ja alkuperäisestä tarkoituksesta.

- On syytä muistaa, että sitten kun kansanedustaja jää eläkkeelle tai tipahtaa eduskunnasta ja ei saa töitä, niin kansanedustajahan ei koskaan pääse ansiosidonnaiselle eläkkeelle eikä työmarkkinatuelle. Hän jää sitten tyhjän päälle, keskustan Hannu Hoskonen totesi.

Vaikea työllistyä

Johanna Ojala-Niemelä (sd) puolestaan pohti, että varsinkin pitkän kansanedustajakauden jälkeen voi olla vaikea palata vanhaan ammattiin.

- Joutuu pohtimaan, vastaako oma ammattitaito enää työelämän vaatimuksia. Kollegoiden työllisyysnäkymiä seuratessani olen ollut yllättynyt siitä, kuinka vaikeaa työllistyminen edustajanuran jälkeen on ollut.

Vuonna 2016 oman lakialoitteen sopeutumiseläkkeiden poistamisesta jättänyt Rami Lehto totesi, että " ex-kansanedustajan yritystoiminnan tukeminen sopeutumiseläkkeellä vääristää yritysten välistä kilpailua " . Hän myös sanoi " sopeutumiseläkkeiden aiheuttavan laiskuutta ja ahneutta "

Jari Myllykoski (vas) toivoi uudistusta selvittämään ulkopuolista toimijaa. Hänen mielestään asia sopisi palkkiotoimikunnalle, joka jo nyt päättää kansanedustajien palkkioista.

Vihreiden Heli Järvinen muistutti, että sopeutumiseläke on mahdollistanut toimeentulon sellaisillekin edustajille, joiden eduskunnassa ajama aate ei auta työllistymistä kansanedustajauran jälkeen. Samaan kiinnitti huomiota Hanna Halmeenpää (vihr).

- Kun kansanedustajien sopeutumiseläkejärjestelmästä säädettiin, aika ja maailma olivat aivan toisia. Työttömyysturvaa ei ollut, ja tarkoitus oli kai alun perin suojata muun muassa vasemmiston kansanedustajia, joiden ei odotettu eduskunnassa kapitalisteja moitittuaan saavan mitään töitä ainakaan yksityiseltä sektorilta, Halmeenpää sanoi.

Myös Markus Mustajärvi (vas) kertoi anekdoottina kuulleensa aikoinaan Lapissa " Metsähallituksen ison herran " sanoneen hänestä, " että hänhän ei tuota kommunistia koskaan palkkaa " .